
ՀՈՒՇԱԳԻՐ
Եվրասիական տնտեսական հանձնաժողովի եւ 
Կուբայի Հանրապետության կառավարության միջեւ 
փոխըմբռնման մասին

Եվրասիական տնտեսական հանձնաժողովը եւ Կուբայի Հանրապետության կառավարությունը, այսուհետ՝ Կողմեր,
ցանկություն հայտնելով հիմք դնել Կողմերի բազմակողմանի համագործակցության համար,
ընդունելով Կողմերի՝ Եվրասիական տնտեսական միության անդամ պետությունների ու Կուբայի Հանրապետության միջեւ առեւտրի ընդլայնման եւ բազմազանեցման համար փոխշահավետ տնտեսական համագործակցություն ու աջակցություն ապահովելու նպատակով երկխոսություն ստեղծելու ձգտումը,
հաստատելով հավատարմությունը միջազգային իրավունքի, Միավորված ազգերի կազմակերպության կանոնադրության եւ Առեւտրի համաշխարհային կազմակերպության սկզբունքներին,
ղեկավարվելով «Եվրասիական տնտեսական միության մասին» 2014 թվականի մայիսի 29-ի պայմանագրի դրույթներով,
հիմնվելով հավասարության, թափանցիկության, բարեխղճության եւ փոխադարձ հարգանքի սկզբունքների վրա,
հանգեցին փոխըմբռնման հետեւյալի վերաբերյալ.
1.	Սույն հուշագրի շրջանակներում Կողմերի համագործակցության նպատակն է Եվրասիական տնտեսական միության անդամ պետությունների եւ Կուբայի Հանրապետության միջեւ բազմակողմանի փոխգործակցության զարգացմանն աջակցությունը՝ փոխադարձ առեւտրի եւ ներդրումների ծավալների ավելացման, առեւտրի զարգացմանը եւ ներդրումների ներգրավմանը խոչընդոտող արգելքների վերացմանն ուղղված միջոցառումների իրականացման, ինչպես նաեւ փոխադարձ հետաքրքրություն ներկայացնող ուղղություններում առավել սերտ համագործակցության համար։
2.	Կողմերը իրենց իրավասության շրջանակներում մտադիր են համագործակցել հետեւյալ ուղղություններով՝
տարածաշրջանային տնտեսական ինտեգրում,
Եվրասիական տնտեսական միության անդամ պետություններում եւ Կուբայի Հանրապետությունում տնտեսական զարգացման եւ մակրոտնտեսական վիճակի վերլուծություն,
մաքսային կարգավորում,
տեխնիկական կարգավորում,
սանիտարական, անասնաբուժասանիտարական եւ կարանտինային բուսասանիտարական միջոցների կիրառում,
ֆինանսական շուկաներ,
տրանսպորտ,
էներգետիկ քաղաքականություն,
ագրոարդյունաբերական համալիր,
մրցակցային քաղաքականություն եւ հակամենաշնորհային կարգավորում,
արդյունաբերություն,
մտավոր սեփականություն,
ծառայությունների առեւտուր եւ ներդրումներ,
ձեռնարկատիրության զարգացում,
սպառողների իրավունքների պաշտպանություն,
տեղեկատվական-հաղորդակցական տեխնոլոգիաներ եւ թվային տնտեսություն,
պետական գնումներ,
աշխատանքային միգրացիա,
փոխադարձ հետաքրքրություն ներկայացող այլ տնտեսական ուղղություններ։
Եվրասիական տնտեսական հանձնաժողովի եւ Եվրասիական տնտեսական միության անդամ պետությունների համատեղ իրավասությանը վերաբերող ոլորտներում համագործակցությունը կիրականացվի Եվրասիական տնտեսական միության անդամ պետությունների հետ համաձայնեցմամբ։
3.	Սույն հուշագրի իրականացման շրջանակներում համագործակցությունը կիրականացվի հետեւյալ միջոցներով՝
Եվրասիական տնտեսական միության անդամ պետությունների եւ Կուբայի Հանրապետության գործարար համայնքների ներկայացուցիչների մասնակցությամբ համաժողովների, ֆորումների, սեմինարների, խորհրդակցությունների եւ կլոր սեղանների անցկացման համատեղ նախապատրաստում ու կազմակերպում.
տարածաշրջանային եւ միջազգային ֆորումների կազմակերպման եւ անցկացման ոլորտում փորձի փոխանակում.
փոխադարձ հետաքրքրություն ներկայացնող հարցերի շուրջ տեղեկատվության փոխանակում.
փոխադարձ հետաքրքրություն ներկայացնող հարցերի շուրջ վերլուծական նյութերի նախապատրաստում։
Կողմերը, անհրաժեշտության դեպքում, իրենց իրավասության շրջանակներում եւ, հաշվի առնելով սույն հուշագրի դրույթները, կարող են մշակել համագործակցության պլաններ եւ ծրագրեր։
4.	Սույն հուշագրի իրականացման նպատակներով փոխգործակցությունը կիրականացվի Եվրասիական տնտեսական հանձնաժողովի եւ Կուբայի Հանրապետության կառավարության միջեւ Կողմերի ներկայացուցիչներից ձեւավորվող՝ փոխգործակցության հարցերով համատեղ հանձնաժողովի շրջանակներում (այսուհետ՝ Հանձնաժողով): Համատեղ Հանձնաժողովի գործունեության ղեկավարումը կիրականացվի 2 համանախագահների կողմից, որոնցից յուրաքանչյուրը նշանակվում է համապատասխան Կողմի կողմից։
Համատեղ Հանձնաժողովի նիստերին հրավիրվում են Եվրասիական տնտեսական միության անդամ պետությունների պետական իշխանությունների մարմինների ներկայացուցիչները։
Համատեղ Հանձնաժողովի նիստերը համանախագահների մակարդակով կանցկացվեն առնվազն տարին 1 անգամ։
Համատեղ Հանձնաժողովի նիստերի անցկացման ամսաթիվը եւ վայրը, նիստերի կազմը եւ օրակարգը կսահմանվեն համատեղ Հանձնաժողովի համանախագահների կողմից։ Համատեղ Հանձնաժողովի նիստերի արդյունքները կձեւակերպվեն արձանագրություններով:
Կողմերից յուրաքանչյուրն ինքնուրույն կկրի համատեղ Հանձնաժողովի աշխատանքներին իր ներկայացուցչի մասնակցության արդյունքում առաջացած ծախսերը:
5.	Սույն հուշագրով չի ենթադրվում այն տեղեկատվության փոխանակումը, որի հասանելիությունը սահմանափակված է Եվրասիական տնտեսական միության իրավունքի մաս կազմող միջազգային պայմանագրերին եւ ակտերին, ինչպես նաեւ Եվրասիական տնտեսական միության անդամ պետությունների օրենսդրությանը եւ Կուբայի Հանրապետության օրենսդրությանը համապատասխան։
6.	Սույն հուշագրի շրջանակներում ստացված տեղեկատվությունը Կողմերը կօգտագործեն միայն սույն հուշագրի իրագործման նպատակով, եւ առանց այդ տեղեկատվությունը տրամադրած Կողմի գրավոր համաձայնության այն չեն հաղորդի երրորդ կողմի։ Եվրասիական տնտեսական հանձնաժողովը Եվրասիական տնտեսական միության անդամ պետություններին է տրամադրում կուբայական կողմից ստացված տեղեկատվությունը՝ առանց վերջինիս գրավոր համաձայնության։
7.	Սույն հուշագրի իրականացմանը եւ կիրառմանը վերաբերող հարցերը կլուծվեն Կողմերի միջեւ խորհրդակցությունների եւ բանակցությունների միջոցով:
8.	Կողմերի փոխադարձ համաձայնությամբ սույն հուշագրում կարող են կատարվել փոփոխություններ՝ համապատասխան արձանագրություն ստորագրելու միջոցով։
9.	Սույն հուշագիրը միջազգային պայմանագիր չէ, միջազգային իրավունքով կարգավորվող իրավունքներ ու պարտավորություններ չի առաջացնում եւ Կողմերի վրա ֆինանսական պարտավորություններ չի դնում։
10.	Սույն հուշագիրը կիրառվում է այն ստորագրելու օրվանից։
11.	Կողմերից յուրաքանչյուրն իրավունք ունի դադարեցնելու սույն հուշագրի կիրառումը՝ մյուս Կողմին համապատասխան գրավոր ծանուցում ուղարկելու միջոցով։ Սույն հուշագրի կիրառումը դադարեցվում է մյուս Կողմից այդպիսի ծանուցում ստանալու օրվանից։ Սույն հուշագրի կիրառման դադարեցումը չի ազդում դրա կիրառման ժամանակ սկսած միջոցառումներն ու նախագծերն ավարտին հասցնելու վրա։
Ստորագրված է ____________ քաղաքում, 20— թվականի ________ «_____»-ին երկու օրինակից, յուրաքանչյուրը՝ ռուսերենով եւ իսպաներենով:
	Եվրասիական տնտեսական հանձնաժողովի կողմից՝
	Կուբայի Հանրապետության կառավարության կողմից

